《久不得家书 其二》
清代·汤鹏

谁谓江海深，不知涕泪多。谁谓长安乐，愁思当奈何。

长安多贵长，骏马横经过。晨朝铜龙门，夕醉玉山阿。

可怜湖湘子，十日九不起。问我何所忧，问我何所喜。

昨夜梦娟娟，尺素剖红鲤。觉后乃微茫，怆悢殊未已。

忧喜两循环，故故回我肠。我怀不可诉，独坐增徊徨。

作者简介：（1801—1844）清湖南益阳人，字海秋。道光三年进士，授礼部主事，官至御史。勇于言事，以劾工部尚书宗室载铨，被黜。鸦片战争时，犹条上洋务三十事。在京师有狂名，所作诗文亦豪放如其人。有《浮丘子》、《海秋诗文集》，内容多涉军国利病大事。